02019R2018 — LV — 01.05.2021 — 002.004

Šis dokuments ir tikai informatīvs, un tam nav juridiska spēka. Eiropas Savienības iestādes neatbild par tā saturu. Attiecīgo tiesību aktu un to preambulu autentiskās versijas ir publicētas Eiropas Savienības “Oficiālajā Vēstnesī” un ir pieejamas datubāzē “Eur-Lex”. Šie oficiāli spēkā esošie dokumenti ir tieši pieejami, noklikšķinot uz šajā dokumentā iegultajām saitēm

►B KOMISIJAS DELEĢĒTĀ REGULA (ES) 2019/2018 (2019. gada 11. marts), ar ko Eiropas Parlamenta un Padomes Regulu (ES) 2017/1369 papildina attiecībā uz aukstumiekārtu ar tiešās pārdošanas funkciju energomarķējumu (Dokuments attiecas uz EEZ) (OV L 315, 5.12.2019., 155. lpp)

Grozīta ar:





Labota ar:









▼B

KOMISIJAS DELEĢĒTĀ REGULA (ES) 2019/2018

(2019. gada 11. marts),

ar ko Eiropas Parlamenta un Padomes Regulu (ES) 2017/1369 papildina attiecībā uz aukstumiekārtu ar tiešās pārdošanas funkciju energomarķējumu

(Dokuments attiecas uz EEZ)







1. pants

Priekšmets un darbības joma

1. Šī regula nosaka prasības par marķējumu un papildu ražojuma informācijas sniegšanu, kas piemērojamas no elektrotīkla darbināmām aukstumiekārtām ar tiešās pārdošanas funkciju, t. sk. iekārtām, kuras paredzētas nepārtikas preču atdzesēšanai.

2. Šo regulu nepiemēro šādiem ražojumiem: a) aukstumiekārtas ar tiešās pārdošanas funkciju, ko darbina no citiem enerģijas avotiem, nevis ar elektroenerģiju; b) aukstumiekārtas ar tiešās pārdošanas funkciju, kurās neizmanto tvaika kompresijas atdzesēšanas ciklu; c) atstati komponenti, piemēram, kondensācijas iekārta, kompresori vai ūdens kondensators, kas jāpievieno atstatam aukstumskapim, lai tas darbotos; d) pārtikas pārstrādes aukstumiekārtas ar tiešās pārdošanas funkciju; e) aukstumiekārtas ar tiešās pārdošanas funkciju, kas īpaši testētas un apstiprinātas zāļu vai zinātnisko paraugu uzglabāšanai; f) aukstumiekārtas ar tiešās pārdošanas funkciju dzīvu pārtikas produktu pārdošanai un izstādīšanai, piemēram aukstumiekārtas, kas paredzētas dzīvu zivju un vēžveidīgo pārdošanai un izstādīšanai, dzesināti akvāriji un ūdens tvertnes; g) aukstumletes; h) horizontālas konstrukcijas vitrīnas ar integrētu uzglabāšanas nodalījumu, kas konstruētas dzesināšanas režīma darba temperatūrām; i) aukstumiekārtas ar tiešās pārdošanas funkciju, kam nav integrētas dzesēšanas sistēmas un kas darbojas ar dzesinātu gaisu, kuru nodrošina ārējs gaisa dzesinātājs; izņemot atstatus aukstumskapjus un 6. kategorijas atdzesētu produktu tirdzniecības automātus, kā noteikts IV pielikuma 4. tabulā; ▼M1 j) stūra/izliekti aukstumskapji un karuseļveida aukstumskapji; ▼B k) tirdzniecības automāti, kas konstruēti sasaldēšanas režīma darba temperatūrām; l) vitrīnas zivju izkārtošanai uz sasmalcināta ledus; m) profesionālas aukstumiekārtas, ātrās atdzesēšanas un ātrās sasaldēšanas skapji, kondensācijas iekārtas un procesa dzesinātāji, kā definēts Regulā (ES) 2015/1095; n) vīna uzglabāšanas iekārtas un minibāri.

2. pants

Definīcijas

Šajā regulā piemēro šādas definīcijas:

1) “aukstumiekārta ar tiešās pārdošanas funkciju” ir termoizolēts aukstumskapis ar vienu vai vairākiem konkrētās temperatūrās noregulētiem nodalījumiem, ko dzesē ar dabisku vai piespiedu konvekciju vienā vai vairākos enerģiju patērējošos procesos, kas ir paredzēts noteiktās, par apkārtnes temperatūru zemākās temperatūrās esošu pārtikas produktu un citu preču izstādīšanai un pārdošanai pircējiem ar apkalpojošā personāla starpniecību vai bez tās, kam var piekļūt tieši caur atvērtām malām vai vienām vai vairākām durvīm un/vai atvilktnēm, t. sk. aukstumiekārtas ar tiešās pārdošanas funkciju, kurām ir zonas tādu pārtikas produktu un citu preču uzglabāšanai, kas nav pieejamas pircējiem, izņemot minibārus un vīna uzglabāšanas iekārtas;

2) “pārtikas produkti” ir pārtika, sastāvdaļas, dzērieni (arī vīns) un citas preces, ko galvenokārt izmanto patēriņam un kas jāatdzesē noteiktās temperatūrās;

3) “kondensācijas iekārta” ir ražojums, kurā integrēts vismaz viens elektrisks kompresors un viens kondensators, kas spēj pazemināt un pastāvīgi uzturēt zemu vai vidēju temperatūru aukstumiekārtas vai aukstumsistēmas iekšienē, izmantojot tvaika kompresijas ciklu, kad tas pievienots iztvaikotājam un izplešanās ierīcei, kā noteikts Regulā (ES) 2015/1095;

4) “atstats aukstumskapis” ir aukstumiekārta ar tiešās pārdošanas funkciju, ko veido rūpnieciski ražotu komponentu salikums un kam, lai tas darbotos kā aukstumiekārta ar tiešās pārdošanas funkciju, jābūt papildus pievienotam pie atstatiem komponentiem (kondensācijas iekārta un/vai kompresors un/vai ūdens kondensators), kas nav aukstumskapja integrāla daļa;

5) “pārtikas pārstrādes aukstumiekārta ar tiešās pārdošanas funkciju” ir aukstumiekārta ar tiešās pārdošanas funkciju, kas īpaši testēta un apstiprināta pārtikas pārstrādei, piemēram, saldējuma mašīnas, ar mikroviļņu sildīšanas funkciju aprīkoti atdzesētu produktu tirdzniecības automāti vai ledus ģeneratori; izņemot aukstumiekārtas ar tiešās pārdošanas funkciju, kas aprīkotas ar vienu īpaši pārtikas pārstrādei paredzētu nodalījumu, kura tilpums nepārsniedz 20 % no iekārtas neto tilpuma;

6) “neto tilpums” ir jebkura nodalījuma bruto tilpuma daļa pēc pārtikas produktu un citu preču uzglabāšanai vai izstādīšanai neizmantojamo sastāvdaļu un starpu tilpuma atņemšanas, izteikts kubikdecimetros (dm3) vai litros (l);

7) “bruto tilpums” ir nodalījuma iekšējais tilpums bez iekšējās apdares un ar aizvērtām durvīm vai vākiem, izteikts kubikdecimetros (dm3) vai litros (l);

8) “īpaši testēts un apstiprināts” nozīmē, ka ražojums atbilst visām šādām prasībām: a) tas ir īpaši konstruēts un testēts norādītajiem ekspluatācijas apstākļiem vai lietojumiem saskaņā ar norādītajiem Savienības tiesību aktiem vai saistītiem aktiem, attiecīgajiem dalībvalsts tiesību aktiem un/vai attiecīgajiem Eiropas vai starptautiskajiem standartiem; b) tas ir papildināts ar tehniskajā dokumentācijā iekļaujamu pierādījumu sertifikāta, tipa apstiprinājuma zīmes vai testēšanas pārskata veidā, ka ražojums ir īpaši apstiprināts attiecībā uz minētajiem ekspluatācijas apstākļiem vai lietojumiem; c) tas ir laists tirgū īpaši norādītajiem ekspluatācijas apstākļiem vai lietojumiem, kā apliecina vismaz tehniskā dokumentācija, par ražojumu sniegtā informācija un jebkādi reklāmas vai tirdzniecības materiāli;

9) “aukstumlete” ir aukstumiekārta ar tiešās pārdošanas funkciju, kam ir vienas vai vairākas durvis vai atvilktnes iekārtas vertikālajā daļā un atveres iekārtas augšējā virsmā, kurām var viegli piekļūt un kurās var ievietot traukus pārtikas produktu, piemēram, picas piedevu un salātu sastāvdaļu, īslaicīgai uzglabāšanai;

10) “horizontālas konstrukcijas vitrīna ar integrētu uzglabāšanas nodalījumu” ir horizontālas konstrukcijas aukstumskapis, kam paredzēts apkalpojošais personāls un kam ir vismaz 100 litru (l) uz garuma metru (m) liels atdzesētu produktu uzglabāšanas nodalījums, kurš parasti atrodas vitrīnas pamatnē;

11) “horizontālas konstrukcijas aukstumskapis” ir aukstumiekārta ar tiešās pārdošanas funkciju, kam ir horizontāls, augšpusē izvietots un no augšpuses atverams preču izstādīšanas laukums;

12) “darba temperatūra dzesināšanas režīmā” ir temperatūra no –3,5 °C līdz 15 °C diapazonā iekārtās, kas energotaupības nolūkā aprīkotas ar energovadības sistēmām, un no –3,5 °C līdz 10 °C diapazonā iekārtās, kas nav aprīkotas ar energoekonomijai paredzētām energovadības sistēmām;

13) “darba temperatūra” ir standarttemperatūra nodalījuma iekšienē testa laikā;

14) “atdzesētu produktu tirdzniecības automāts” ir aukstumiekārta ar tiešās pārdošanas funkciju, kas paredzēta pircēja maksājumu vai žetonu pieņemšanai un dzesinātu pārtikas produktu un citu preču izsniegšanai bez apkalpojošā personāla starpniecības;

▼M1

15) “stūra/izliekts aukstumskapis” ir aukstumiekārta ar tiešās pārdošanas funkciju, ko izmanto ģeometriskas nepārtrauktības nodrošināšanai starp diviem lineāriem aukstumskapjiem, kas viens pret otru izvietoti leņķī un/vai veido izliekumu. Stūra/izliektam aukstumskapim nav identificējamas garenass vai garuma, jo tā forma (ķīļveida u. tml.) ir domāta tikai tukšuma aizpildīšanai un to nav paredzēts ekspluatēt kā savrupu aukstumiekārtu. Stūra/izliekta aukstumskapja divas malas veido 30–90° leņķi;

▼B

16) “darba temperatūra sasaldēšanas režīmā” nozīmē, ka temperatūra ir zemāka par –12 Celsija grādiem (°C);

17) “vitrīna zivju izkārtošanai uz sasmalcināta ledus” ir horizontālas konstrukcijas aukstumskapis, kam paredzēts apkalpojošais personāls un kas konstruēts un laists tirgū īpaši svaigu zivju izstādīšanai. Raksturīgi, ka vitrīnas augšpusē ir sasmalcināta ledus kārta, ko izmanto izstādīto svaigo zivju temperatūras uzturēšanai, un tai ir arī iebūvēta drenāžas novadcaurule;

18) “vīna uzglabāšanas iekārta” ir aukstumiekārta ar tikai viena veida nodalījumu vīna uzglabāšanai, kam ir precīzas temperatūras regulators uzglabāšanas apstākļu un mērķtemperatūras nodrošināšanai un kas ir aprīkota ar vibrācijas slāpētājiem, kā noteikts Deleģētajā regulā (ES) 2019/2016;

19) “nodalījums” ir tāda noslēgta telpa aukstumiekārtā ar tiešās pārdošanas funkciju, kura no cita(-iem) nodalījuma(-iem) atdalīta ar starpsienu, tvertni vai līdzīgu konstrukciju, kurai var tieši piekļūt caur vienām vai vairākām ārējām durvīm un kura var būt sadalīta apakšnodalījumos. Šajā regulā, ja vien nav norādīts citādi, ar nodalījumu saprot gan nodalījumus, gan apakšnodalījumus;

20) “ārējās durvis” ir aukstumiekārtas ar tiešās pārdošanas funkciju daļa, ko var vērt vai noņemt, lai vismaz būtu iespējams objektus ievietot aukstumiekārtā ar tiešās pārdošanas funkciju vai izņemt no tās;

21) “apakšnodalījums” ir noslēgta telpa nodalījumā, kuras darba temperatūras diapazons ir citāds nekā nodalījumam, kurā tas atrodas;

22) “minibārs” ir aukstumiekārta, kuras kopējais tilpums ir maksimāli 60 l un kura galvenokārt paredzēta pārtikas produktu uzglabāšanai un pārdošanai viesnīcu numuros un līdzīgās telpās, kā noteikts Deleģētajā regulā (ES) 2019/2016;

23) “tirdzniecības vieta” ir vieta, kur aukstumiekārtas ar tiešās pārdošanas funkciju ir izstādītas vai tiek piedāvātas pārdošanai, nomai vai izpirkumnomai;

24) “energoefektivitātes indekss” (EEI) ir aukstumiekārtas ar tiešās pārdošanas funkciju relatīvās energoefektivitātes indeksa skaitlis, izteikts procentos (%) un aprēķināts saskaņā ar IV pielikuma 2. punktu;

▼M1

25) “karuseļveida aukstumskapis” ir apaļas/apļveida formas lielveikala aukstumskapis, ko var uzstādīt kā savrupu iekārtu vai kā iekārtu, kas savieno divus lineārus lielveikala aukstumskapjus. Karuseļveida aukstumskapji var arī būt aprīkoti ar griešanās sistēmu, kas ļauj pārtikas produktus izstādīt, lai tie būtu redzami 360 ° leņķī;

26) “lielveikala aukstumskapis” ir aukstumiekārta ar tiešās pārdošanas funkciju, kas paredzēta pārtikas produktu un citu preču pārdošanai un izstādīšanai mazumtirdzniecībā, piemēram, lielveikalos. Par lielveikala aukstumskapjiem neuzskata dzērienu dzesētājus, atdzesētu produktu tirdzniecības automātus, sveramā saldējuma vitrīnas un saldējuma saldēšanas lādes.

▼B

3. pants

Piegādātāju pienākumi

1. Piegādātāji nodrošina, ka: a) katrai aukstumiekārtai ar tiešās pārdošanas funkciju ir nodrošināts drukāts marķējums III pielikumā noteiktajā formātā; ▼M1 b) V pielikumā noteiktajā ražojuma informācijas lapā iekļautās parametru vērtības tiek ievadītas ražojumu datubāzes publiskajā daļā; ▼B c) pēc tirgotāja īpaša pieprasījuma ražojuma informācijas lapa ir pieejama drukātā veidā; d) VI pielikumā izklāstītais tehniskās dokumentācijas saturs ir iekļauts ražojumu datubāzē; e) visās konkrēta modeļa aukstumiekārtas ar tiešās pārdošanas funkciju vizuālajās reklāmās ir norādīta energoefektivitātes klase un uz marķējuma attēlotais energoefektivitātes klašu diapazons, kā noteikts VII pielikumā; f) visos tehniskos reklāmas materiālos vai citos reklāmas materiālos, t. sk. internetā izvietotos tehniskos reklāmas materiālos vai citos reklāmas materiālos, kuri attiecas uz konkrēta modeļa aukstumiekārtu ar tiešās pārdošanas funkciju, ir norādīta attiecīgā modeļa energoefektivitātes klase un uz marķējuma attēlotais energoefektivitātes klašu diapazons, kā noteikts VII un VIII pielikumā; g) tirgotājiem ir pieejams katra aukstumiekārtas ar tiešās pārdošanas funkciju modeļa elektronisks marķējums, kura formāts un tajā ietvertā informācija atbilst III pielikumā noteiktajam; h) tirgotājiem ir pieejama katra aukstumiekārtas ar tiešās pārdošanas funkciju modeļa elektroniska ražojuma informācijas lapa atbilstīgi V pielikumā noteiktajam.

2. Energoefektivitātes klases pamatā ir energoefektivitātes indekss, ko aprēķina saskaņā ar II pielikumu.

4. pants

Tirgotāju pienākumi

Tirgotāji nodrošina, ka:

a) iekārtu tirdzniecības vietā, t. sk. tirdzniecības izstādēs, pie katras aukstumiekārtas ar tiešās pārdošanas funkciju ir pievienots piegādātāju nodrošināts marķējums atbilstoši 3. panta 1. punkta a) apakšpunktam, proti, iebūvētam iekārtām marķējumam jābūt skaidri redzamam un citām aukstumiekārtām ar tiešās pārdošanas funkciju marķējumam jābūt skaidri redzamam aukstumiekārtas ārpusē uz tās priekšpuses vai augšpuses;

b) tālpārdošanas gadījumā ir nodrošināts marķējums un ražojuma informācijas lapa saskaņā ar VII un VIII pielikumu;

c) visās konkrēta modeļa aukstumiekārtas ar tiešās pārdošanas funkciju vizuālajās reklāmās, t. sk. internetā izvietotās vizuālajās reklāmās, ir norādīta energoefektivitātes klase un uz marķējuma attēlotais energoefektivitātes klašu diapazons, kā noteikts VII un VIII pielikumā;

d) visos tehniskos reklāmas materiālos vai citos reklāmas materiālos, t. sk. internetā izvietotos tehniskos reklāmas materiālos vai citos reklāmas materiālos, kuri attiecas uz konkrēta modeļa aukstumiekārtu ar tiešās pārdošanas funkciju un kuros aprakstīti tās konkrētie tehniskie parametri, ir norādīta attiecīgā modeļa energoefektivitātes klase un uz marķējuma attēlotais energoefektivitātes klašu diapazons, kā noteikts VII un VIII pielikumā.

5. pants

Interneta mitināšanas platformu pienākumi

Ja mitināšanas pakalpojumu sniedzējs, kā minēts Direktīvas 2000/31/EK 14. pantā, atļauj aukstumiekārtu ar tiešās pārdošanas funkciju tiešo pārdošanu savā interneta vietnē, pakalpojumu sniedzējs nodrošina iespēju vizualizācijas mehānismā attēlot tirgotāja nodrošināto elektronisko marķējumu un elektronisko ražojuma informācijas lapu saskaņā ar VIII pielikuma noteikumiem un informē tirgotāju par pienākumu tos vizualizēt.

6. pants

Mērīšanas metodes

Informāciju, kas sniedzama saskaņā ar 3. un 4. pantu, iegūst, izmantojot atzītas mūsdienīgas mērīšanas un aprēķinu metodes, ar kurām iegūtie rezultāti ir ticami, precīzi un reproducējami, kā noteikts IV pielikumā.

7. pants

Verifikācijas procedūra tirgus uzraudzības nolūkos

Veicot Regulas (ES) 2017/1369 8. panta 3. punktā minētās tirgus uzraudzības pārbaudes, dalībvalstis piemēro IX pielikumā aprakstīto verifikācijas procedūru.

8. pants

Pārskatīšana

Komisija šo regulu pārskata, ņemot vērā tehnoloģiju attīstību, un ne vēlāk kā 2023. gada 25. decembrī. Apspriežu forumam iesniedz šāda novērtējuma rezultātus, kā arī attiecīgā gadījumā pārskatīšanas priekšlikuma projektu. Pārskatīšanā cita starpā novērtē:

a) energoefektivitātes klases;

b) iespēju risināt aprites ekonomikas aspektus;

c) ražojumu klasifikācijas precizēšanas lietderīgumu, cita starpā ņemot vērā integrālu un atstatu aukstumskapju atšķirības.

9. pants

Stāšanās spēkā un piemērošana

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

▼M1

To piemēro no 2021. gada 1. marta, izņemot pienākumu norādīt energoefektivitātes klasi attiecībā uz V pielikuma 10. tabulas 5. iedaļā minētajiem gaismas avota parametriem, ko piemēro no 2022. gada 1. marta.

▼B

Šī regula uzliek saistības kopumā un ir tieši piemērojama visās dalībvalstīs.









I PIELIKUMS

Pielikumos piemērojamās definīcijas

Piemēro šādas definīcijas:

1) “dzērienu dzesētājs” ir aukstumiekārta ar tiešās pārdošanas funkciju, kas paredzēta tam, lai noteiktā ātrumā dzesētu fasētus dzērienus ar ilgu glabāšanas laiku (izņemot vīnu), kuri ievietošanas brīdī ir apkārtnes temperatūrā un paredzēti pārdošanai noteiktās temperatūrās, kas ir zemākas par apkārtnes temperatūru. Dzērienu dzesētājs ļauj piekļūt dzērieniem tieši caur atvērtām malām un/vai vienām vai vairākām durvīm un atvilktnēm. Energotaupības nolūkā laikā, kad dzesētājs netiek virināts, temperatūra tā iekšienē drīkst palielināties, jo dzērienu uzglabāšanas laiks ir ilgs;

2) “saldējuma saldēšanas lāde” ir horizontāla slēgtas konstrukcijas lāde, kas paredzēta fasēta saldējuma uzglabāšanai un/vai izstādīšanai un pārdošanai, kur pircējs fasētajam saldējumam var piekļūt, atverot necaurredzamu vai caurredzamu vāku no augšpuses, un kā neto tilpums ir ≤ 600 litru (l); ja saldējuma saldēšanas lādes ir ar caurredzamu vāku, tad neto tilpums, kas dalīts ar kopējo preču izstādīšanas laukumu (TDA), ir ≥ 0,35 metri (m);

3) “caurredzams vāks” ir durvis, kas izgatavotas no caurredzama materiāla, kurš nosedz vismaz 75 % durvju virsmas, un kas ļauj galalietotājam caur to skaidri saskatīt preces;

4) “kopējais preču izstādīšanas laukums” (TDA) ir kopējais redzamais pārtikas produktu un citu preču laukums, t. sk. caur stiklojumu redzamais laukums, ko nosaka kā neto tilpuma horizontālo un vertikālo projicēto virsmas laukumu summu un izsaka kvadrātmetros (m2);

5) “kvadrātkods” ir matricas svītrkods, kas iekļauts ražojuma modeļa energomarķējumā un kas satur saiti uz informāciju par šo modeli, kura ir pieejama ražojumu datubāzes publiskajā daļā;

6) “enerģijas patēriņš gadā” (AE) ir vidējais enerģijas patēriņš dienā, kas reizināts ar 365 (dienu skaitu gadā), izteikts kilovatstundās gadā (kWh/gadā) un aprēķināts saskaņā ar IV pielikuma 2. punkta b) apakšpunktu;

7) “enerģijas patēriņš dienā” (Edaily ) ir enerģijas daudzums, ko aukstumiekārta ar tiešās pārdošanas funkciju patērē 24 stundās standartapstākļos, izteikts kilovatstundās dienā (kWh/24 h);

8) “enerģijas standarta patēriņš gadā” (SAE) ir aukstumiekārtas ar tiešās pārdošanas funkciju enerģijas patēriņa atsauces rādītājs gadā, izteikts kilovatstundās gadā (kWh/gadā) un aprēķināts saskaņā ar IV pielikuma 2. punkta c) apakšpunktu;

9) “M” un “N” ir modelēšanas parametri, kas ņem vērā kopējo preču izstādīšanas laukumu vai energopatēriņa atkarību no tilpuma, un to vērtības ir noteiktas IV pielikuma 3. tabulā;

10) “temperatūras koeficients” (C) ir korekcijas koeficients, kas precizē darba temperatūras atšķirību;

11) “klimata klases koeficients” (CC) ir korekcijas koeficients, kas precizē atšķirības apkārtnes apstākļos, kādiem aukstumiekārta ir paredzēta;

12) “P” ir korekcijas koeficients, kas precizē atšķirības starp integrāliem un atstatiem aukstumskapjiem;

13) “integrāls aukstumskapis” ir aukstumiekārta ar tiešās pārdošanas funkciju, kam ir integrāla atdzesēšanas sistēma, kurā iekļauts kompresors un kondensācijas iekārta;

14) “sveramā saldējuma vitrīna” ir aukstumiekārta ar tiešās pārdošanas funkciju, kurā saldējumu var uzglabāt, izstādīt un iesvērt un kura darbojas noteiktās temperatūras robežās, kā norādīts IV pielikuma 4. tabulā;

15) “vertikālas konstrukcijas aukstumskapis” ir aukstumiekārta ar tiešās pārdošanas funkciju, kam ir vertikāls vai slīps atvērums preču izstādīšanai;

16) “daļēji vertikālas konstrukcijas aukstumskapis” ir vertikālas konstrukcijas aukstumskapis, kuram ir vertikāls vai slīps atvērums preču izstādīšanai un kura kopējais augstums nepārsniedz 1,5 metrus (m);

17) “kombinētas konstrukcijas aukstumskapis” ir aukstumiekārta ar tiešās pārdošanas funkciju, kurā ir apvienoti vertikālas un horizontālas konstrukcijas aukstumskapja preču izstādīšanas un iekārtas atvēršanas virzieni;

▼M1

18) “deklarētās vērtības” ir piegādātāja norādītās vērtības uz Regulas (ES) 2017/1369 3. panta 3. punkta pamata un saskaņā ar šīs regulas 3. panta 1. punkta d) apakšpunktu un VI pielikumu uzrādītajiem, aprēķinātajiem vai izmērītajiem tehniskajiem parametriem, kuru atbilstības verifikāciju veic dalībvalstu iestādes;

▼B

19) “atdzesēšanas skapis” ir aukstumiekārta ar tiešās pārdošanas funkciju, kas pastāvīgi uztur aukstumskapī uzglabāto produktu temperatūru dzesināšanas režīma darba temperatūrā;

20) “saldēšanas skapis” ir aukstumiekārta ar tiešās pārdošanas funkciju, kas pastāvīgi uztur aukstumskapī uzglabāto produktu temperatūru sasaldēšanas režīma darba temperatūrā;

21) “riteņplauktu aukstumskapis” ir lielveikala aukstumskapis, kurā preces var izstādīt vai nu tieši uz paletēm, vai uz riteņotiem plauktiem, kurus aukstumskapja iekšienē var ievietot, paceļot, pagriežot vai noņemot apakšējo priekšējo daļu, ja tāda ir;

22) “M iepakojums” ir testa iepakojums, kas aprīkots ar temperatūras mērīšanas ierīci;

23) “multitemperatūras tirdzniecības automāts” ir atdzesētu produktu tirdzniecības automāts, kuram ir vismaz divi nodalījumi ar dažādām darba temperatūrām;

24) “vizualizācijas mehānisms” ir jebkāds ekrāns, arī skārienekrāns, vai cita vizuālā tehnoloģija, ko izmanto, lai lietotājiem parādītu interneta saturu;

25) “skārienekrāns” ir ekrāns, kas reaģē uz pieskārienu, piemēram, planšetdatora, ievadvirsmas datora vai viedtālruņa ekrāns;

26) “ligzdotā vizualizācija” ir vizuāla saskarne, kur attēlam vai datu kopai piekļūst ar peles klikšķi, peles uzvirzīšanu vai – ja tas ir skārienekrāns – skārienizpleti uz cita attēla vai datu kopas;

27) “alternatīvs teksts” ir teksts, ko sniedz kā alternatīvu attēlam, lai informāciju varētu parādīt negrafiskā formā gadījumos, kad vizualizācijas ierīces nevar atveidot attēlu vai kad tas nepieciešams, lai nodrošinātu pieejamību, piemēram, varētu izmantot runas sintezatora lietotnes.









II PIELIKUMS

Energoefektivitātes klases

Aukstumiekārtas ar tiešās pārdošanas funkciju energoefektivitātes klasi nosaka atbilstīgi tās EEI, kā norādīts 1. tabulā.







1. tabula. Aukstumiekārtu ar tiešās pārdošanas funkciju energoefektivitātes klases Energoefektivitātes klase EEI A EEI ≤ 10 B 10 < EEI ≤ 20 C 20 < EEI ≤ 35 D 35 < EEI ≤ 50 E 50 < EEI ≤ 65 F 65 < EEI ≤ 80 G EEI ≥ 80

Aukstumiekārtas ar tiešās pārdošanas funkciju EEI nosaka saskaņā ar IV pielikuma 2. punktu.









III PIELIKUMS

Marķējums aukstumiekārtām ar tiešās pārdošanas funkciju

1. MARĶĒJUMS AUKSTUMIEKĀRTĀM AR TIEŠĀS PĀRDOŠANAS FUNKCIJU, IZŅEMOT DZĒRIENU DZESĒTĀJUS UN SALDĒJUMA SALDĒŠANAS LĀDES

1.1. Marķējums

1.2. Marķējumā iekļauj šādu informāciju:

I. Kvadrātkods

II. Piegādātāja nosaukums vai preču zīme

III. Piegādātāja modeļa identifikators

IV. Energoefektivitātes klašu skala no A līdz G

V. Energoefektivitātes klase, kas noteikta saskaņā ar II pielikumu

VI. AE, izteikts kWh gadā un noapaļots līdz tuvākajam veselajam skaitlim

VII. — Atdzesētu produktu tirdzniecības automātiem: visu to nodalījumu neto tilpumu summa, kuriem darba temperatūra ir dzesināšanas režīmā, izteikta litros (l) un noapaļota līdz tuvākajam veselajam skaitlim, — visām pārējām aukstumiekārtām ar tiešās pārdošanas funkciju: to preču izstādīšanas laukumu summa, kuriem darba temperatūra ir dzesināšanas režīmā, izteikta kvadrātmetros (m 2 ) un noapaļota līdz divām zīmēm aiz komata, — aukstumiekārtām ar tiešās pārdošanas funkciju, kam nav nodalījumu ar dzesināšanas režīma darba temperatūrām: piktogrammu un vērtības litros (l) vai kvadrātmetros (m 2 ) VII punktā nenorāda.

VIII. — Aukstumiekārtām ar tiešās pārdošanas funkciju, kurām visos nodalījumos ar dzesināšanas režīma darba temperatūru ir viena temperatūras klase, izņemot atdzesētu produktu tirdzniecības automātus: — temperatūra augšā: vissiltākā M iepakojuma visaugstākā temperatūra nodalījumā(-os) ar dzesināšanas režīma darba temperatūrām, izteikta Celsija grādos (°C) un noapaļota līdz tuvākajam veselajam skaitlim, kā noteikts 4. tabulā, — temperatūra apakšā: visaukstākā M iepakojuma viszemākā temperatūra nodalījumā(-os) ar dzesināšanas režīma darba temperatūrām, izteikta Celsija grādos (°C) un noapaļota līdz tuvākajam veselajam skaitlim, vai visu M iepakojumu visaugstākā minimālā temperatūra nodalījumā(-os) ar dzesināšanas režīma darba temperatūrām, izteikta Celsija grādos (°C) un noapaļota līdz tuvākajam veselajam skaitlim, kā noteikts 4. tabulā, — atdzesētu produktu tirdzniecības automātiem: — temperatūra augšā: maksimālā izmērītā produkta temperatūra nodalījumā(-os) ar dzesināšanas režīma darba temperatūrām, izteikta Celsija grādos (°C) un noapaļota līdz tuvākajam veselajam skaitlim, kā noteikts 4. tabulā, — temperatūra apakšā: temperatūru nenorāda, — aukstumiekārtām ar tiešās pārdošanas funkciju, kam nav nodalījumu ar dzesināšanas režīma darba temperatūrām, piktogrammu un vērtības Celsija grādos (°C) VIII punktā nenorāda,

IX. — visām aukstumiekārtām ar tiešās pārdošanas funkciju, izņemot tirdzniecības automātus: to preču izstādīšanas laukumu summa, kuriem darba temperatūra ir sasaldēšanas režīmā, izteikta kvadrātmetros (m 2 ) un noapaļota līdz divām zīmēm aiz komata, — aukstumiekārtām ar tiešās pārdošanas funkciju, kam nav nodalījumu ar sasaldēšanas režīma darba temperatūrām: piktogrammu un vērtības kvadrātmetros (m 2 ) IX punktā nenorāda.

X. — Aukstumiekārtām ar tiešās pārdošanas funkciju, kurām visos nodalījumos ar sasaldēšanas režīma darba temperatūrām ir viena temperatūras klase, izņemot atdzesētu produktu tirdzniecības automātus: — temperatūra augšā: vissiltākā M iepakojuma visaugstākā temperatūra nodalījumā(-os) ar sasaldēšanas režīma darba temperatūrām, izteikta Celsija grādos (°C) un noapaļota līdz tuvākajam veselajam skaitlim, kā noteikts 4. tabulā, — temperatūra apakšā: visaukstākā M iepakojuma viszemākā temperatūra nodalījumā(-os) ar sasaldēšanas režīma darba temperatūrām, izteikta Celsija grādos (°C) un noapaļota līdz tuvākajam veselajam skaitlim, vai visu M iepakojumu visaugstākā minimālā temperatūra nodalījumā(-os) ar sasaldēšanas režīma darba temperatūrām, izteikta Celsija grādos (°C) un noapaļota līdz tuvākajam veselajam skaitlim, kā noteikts 4. tabulā, — atdzesētu produktu tirdzniecības automātiem: — temperatūra augšā: maksimālā izmērītā produkta temperatūra nodalījumā(-os) ar sasaldēšanas režīma darba temperatūrām, izteikta Celsija grādos (°C) un noapaļota līdz tuvākajam veselajam skaitlim, kā noteikts 4. tabulā, — temperatūra apakšā: temperatūru nenorāda, — aukstumiekārtām ar tiešās pārdošanas funkciju, kam nav nodalījumu ar sasaldēšanas režīma darba temperatūrām: piktogrammu un vērtības Celsija grādos (°C) X punktā nenorāda.

XI. Šīs regulas numurs, proti, “2019/2018”

2. MARĶĒJUMS DZĒRIENU DZESĒTĀJIEM

2.1. Marķējums

2.2. Marķējumā iekļauj šādu informāciju:

I. Kvadrātkods

II. Piegādātāja nosaukums vai preču zīme

III. Piegādātāja modeļa identifikators

IV. Energoefektivitātes klašu skala no A līdz G

V. Energoefektivitātes klase, kas noteikta saskaņā ar II pielikumu

VI. AE, izteikts kWh gadā un noapaļots līdz tuvākajam veselajam skaitlim

VII. Visu to nodalījumu bruto tilpumu summa, kuriem darba temperatūra ir dzesināšanas režīmā, izteikta litros (l) un noapaļota līdz tuvākajam veselajam skaitlim

VIII. Nodalījuma visaugstākā vidējā temperatūra visos nodalījumos ar dzesināšanas režīma darba temperatūrām, izteikta Celsija grādos (°C) un noapaļota līdz tuvākajam veselajam skaitlim, kā noteikts 5. tabulā

IX. Vissiltākā apkārtnes temperatūra, izteikta Celsija grādos (°C) un noapaļota līdz tuvākajam veselajam skaitlim, kā noteikts 6. tabulā

X. Šīs regulas numurs, proti, “2019/2018”

3. MARĶĒJUMS SALDĒJUMA SALDĒŠANAS LĀDĒM

3.1. Marķējums

3.2. Marķējumā iekļauj šādu informāciju:

I. Kvadrātkods

II. Piegādātāja nosaukums vai preču zīme

III. Piegādātāja modeļa identifikators

IV. Energoefektivitātes klašu skala no A līdz G

V. Energoefektivitātes klase, kas noteikta saskaņā ar II pielikumu

VI. AE, izteikts kWh gadā un noapaļots līdz tuvākajam veselajam skaitlim

VII. Visu to nodalījumu neto tilpumu summa, kuriem darba temperatūra ir sasaldēšanas režīmā, izteikta litros (l) un noapaļota līdz tuvākajam veselajam skaitlim

VIII. Nodalījuma visaugstākā vidējā temperatūra visos nodalījumos ar sasaldēšanas režīma darba temperatūrām, izteikta Celsija grādos (°C) un noapaļota līdz tuvākajam veselajam skaitlim, kā noteikts 7. tabulā

IX. Maksimālā apkārtnes temperatūra, izteikta Celsija grādos (°C) un noapaļota līdz tuvākajam veselajam skaitlim, kā noteikts 8. tabulā

X. Šīs regulas numurs, proti, “2019/2018”

4. MARĶĒJUMA NOFORMĒJUMS

4.1. Marķējuma noformējums aukstumiekārtām ar tiešās pārdošanas funkciju, izņemot dzērienu dzesētājus un saldējuma saldēšanas lādes

4.2. Marķējuma noformējums dzērienu dzesētājiem

4.3. Marķējuma noformējums saldējuma saldēšanas lādēm

4.4. Piemērojamās prasības

a) Marķējuma platums ir vismaz 96 mm un augstums – 192 mm. Ja marķējums drukāts lielākā formātā, tā saturs ir jāsaglabā proporcionāls iepriekš norādītajām specifikācijām.

b) Marķējuma fons ir 100 % baltā krāsā.

c) Izmantojamie burtveidoli: Verdana un Calibri.

d) Marķējuma elementu izmēriem un specifikācijām jāatbilst 4.1.–4.3. punkta nosacījumiem par marķējuma noformējumu.

e) Krāsas ir CMYK sistēmas krāsas – ciānkrāsa, fuksīns, dzeltens un melns, – un tās norāda atbilstīgi šim piemēram: 0,70,100,0: 0 % ciānkrāsa, 70 % fuksīns, 100 % dzeltens, 0 % melns.

f) Marķējumam jāatbilst visām šādām prasībām (numerācija attiecas uz iepriekšējiem attēliem): ES logotipa krāsas ir šādas: — fons: 100,80,0,0, — zvaigznes: 0,0,100,0; enerģijas logotipa krāsa: 100,80,0,0; kvadrātkods ir 100 % melnā krāsā; piegādātāja nosaukums ir 100 % melnā krāsā un Verdana treknrakstā, fonta izmērs 9 pt; modeļa identifikators ir 100 % melnā krāsā un Verdana parastā fontā, fonta izmērs 9 pt; A–G skala ir šāda: — energoefektivitātes skalas burti ir 100 % baltā krāsā un Calibri treknrakstā, fonta izmērs 19 pt; burtus centrē uz ass 4,5 mm attālumā no bultu kreisās malas,; — A–G skalas bultu krāsas ir šādas: — A klase: 100,0,100,0, — B klase: 70,0,100,0, — C klase: 30,0,100,0, — D klase: 0,0,100,0, — E klase: 0,30,100,0, — F klase: 0,70,100,0, — G klase: 0,100,100,0; iekšējo sadalošo līniju biezums ir 0,5 pt, un tās ir 100 % melnā krāsā; energoefektivitātes klases burts ir 100 % baltā krāsā un Calibri treknrakstā, fonta izmērs 33 pt. Energoefektivitātes klases bulta un attiecīgā A–G skalas bulta ir jānovieto tā, lai to gali būtu vienādā augstumā. Burtu energoefektivitātes klases bultā izvieto bultas taisnstūra daļas centrā; minētā bulta ir 100 % melnā krāsā; enerģijas gada patēriņa vērtību atveido Verdana treknrakstā, fonta izmērs 28 pt; “kWh/gadā” atveido Verdana parastā fontā, fonta izmērs 18 pt. Tekstam jābūt centrētam un 100 % melnā krāsā; piktogrammām jāatbilst nosacījumiem par marķējuma noformējumu, kā arī šādām prasībām: — piktogrammu līniju biezums ir 1,2 pt; tās un teksts (skaitļi un mērvienības) ir 100 % melnā krāsā, — skaitļi zem piktogrammām ir Verdana treknrakstā, fonta izmērs 16 pt, mērvienības norāda Verdana parastā fontā, fonta izmērs 12 pt, un teksts zem piktogrammām ir centrēts, — temperatūras vērtības norāda Verdana treknrakstā, fonta izmērs 12 pt, “°C” atveido Verdana parastā fontā, fonta izmērs 12 pt, un tekstu izvieto vai nu termometra piktogrammas labajā pusē, vai piktogrammā, kurā norādīta apkārtnes temperatūra, — aukstumiekārtām ar tiešās pārdošanas funkciju, izņemot dzērienu dzesētājus un saldējuma saldēšanas lādes: ja iekārtai ir tikai saldētu produktu nodalījums(-i) vai tikai nesasaldētu produktu nodalījums(-i), jānorāda tikai attiecīgās piktogrammas, kā norādīts 1.2. apakšpunkta VII, VIII, IX un X punktā, un tās ir jācentrē starp iekšējo sadalošo līniju (zem enerģijas patēriņa gadā) un energomarķējuma apakšējo malu; regulas numurs ir 100 % melnā krāsā un Verdana parastā fontā, fonta izmērs 6 pt.









IV PIELIKUMS

Mērījumu metodes un aprēķini

Nolūkā nodrošināt un verificēt atbilstību šīs regulas prasībām mērījumus un aprēķinus veic, izmantojot harmonizētos standartus vai citas ticamas, precīzas un reproducējamas metodes, kuras ir vispāratzītas un mūsdienīgas un atbilst turpmāk izklāstītajiem noteikumiem. Minēto harmonizēto standartu atsauces numuri šādā nolūkā ir publicēti Eiropas Savienības Oficiālajā Vēstnesī.

▼M1

Ja parametrs ir deklarēts uz Regulas (ES) 2017/1369 3. panta 3. punkta pamata un saskaņā ar VI pielikuma 11. tabulu, šajā pielikumā minēto aprēķinu vajadzībām piegādātājs izmanto tā deklarēto vērtību.

▼B

1. Vispārīgi testēšanas nosacījumi:

a) apkārtnes apstākļi atbilst 1. iestatījumam, izņemot saldējuma saldēšanas lādes un sveramā saldējuma vitrīnas, ko testē 2. iestatījumam atbilstošos apkārtnes apstākļos, kā norādīts 2. tabulā;

b) ja nodalījumu var iestatīt dažādās temperatūrās, to testē zemākajā darba temperatūrā;

c) kad testē atdzesētu produktu tirdzniecības automātus ar maināma tilpuma nodalījumiem, nodalījumu ar visaugstāko darba temperatūru iestata uz vismazāko neto tilpumu;

d) pie dzērienu dzesētājiem norādītais dzesēšanas ātrums nozīmē ātrumu, kādā tiek sasniegta vajadzīgā temperatūra pēc tam, kad pusi no atdzesētajiem dzērieniem dzesētājā aizstāj ar neatdzesētiem.



2. tabula. Apkārtnes apstākļi Sausā termometra temperatūra (°C) Relatīvais mitrums (%) Rasas punkts (°C) Ūdens tvaika masa sausā gaisā (g/kg) 1. iestatījums 25 60 16,7 12,0 2. iestatījums 30 55 20,0 14,8

2. EEI noteikšana:

a) visām aukstumiekārtām ar tiešās pārdošanas funkciju EEI, kas izteikts % un noapaļots līdz vienai zīmei aiz komata, izsaka kā AE (kWh/gadā) attiecību pret atsauces SAE (kWh/gadā) un aprēķina šādi: EEI = AE/SAE

b) AE, kas izteikts kWh/gadā un noapaļots līdz divām zīmēm aiz komata, aprēķina šādi: AE = 365 × Edaily kur: — E daily ir aukstumiekārtas ar tiešās pārdošanas funkciju enerģijas patēriņš 24 stundās, kas izteikts kWh/24 h un noapaļots līdz trim zīmēm aiz komata;

c) SAE izsaka kWh/gadā un noapaļo līdz divām zīmēm aiz komata. Aukstumiekārtām ar tiešās pārdošanas funkciju, kurām visos nodalījumos ir viena temperatūras klase, un atdzesētu produktu tirdzniecības automātiem SAE aprēķina šādi: SAE = 365 × P × (M + N × Y) × C Aukstumiekārtām ar tiešās pārdošanas funkciju, kurām vairāk nekā vienā nodalījumā ir atšķirīgas temperatūras klases, izņemot atdzesētu produktu tirdzniecības automātus, SAE aprēķina šādi: kur: 1) c ir nodalījuma veida indeksa skaitlis diapazonā no 1 līdz n, un n ir nodalījumu veidu kopējais skaits; 2) M un N vērtības ir norādītas 3. tabulā.



3. tabula. M un N vērtības Kategorija M vērtība N vērtība Dzērienu dzesētāji 2,1 0,006 Saldējuma saldēšanas lādes 2,0 0,009 Atdzesētu produktu tirdzniecības automāti 4,1 0,004 Sveramā saldējuma vitrīnas 25,0 30,400 Vertikālas un kombinētas konstrukcijas lielveikala aukstumskapji 9,1 9,100 Horizontālas konstrukcijas lielveikala aukstumskapji 3,7 3,500 Vertikālas un kombinētas konstrukcijas lielveikala saldēšanas skapji 7,5 19,300 Horizontālas konstrukcijas lielveikala saldēšanas skapji 4,0 10,300 Riteņplauktu aukstumskapji (no 2021. gada 1. marta) 9,2 11,600 Riteņplauktu aukstumskapji (no 2023. gada 1. septembra) 9,1 9,100 3) temperatūra koeficienta (C) vērtības ir norādītas 4. tabulā. 4. tabula. Temperatūras apstākļi un atbilstošās temperatūras koeficienta (C) vērtības ▼C3



a) Lielveikala aukstumskapji Kategorija Temperatūras klase Vissiltākā M iepakojuma visaugstākā temperatūra (°C) Visaukstākā M iepakojuma viszemākā temperatūra (°C) Visu M iepakojumu visaugstākā minimālā temperatūra (°C) C vērtības Vertikālas, kombinētas konstrukcijas lielveikala aukstumskapji M2 ≤ +7 ≥ –1 n. p. 1,00 H1 un H2 ≤ +10 ≥ –1 n. p. 0,82 M1 ≤ +5 ≥ –1 n. p. 1,15 Horizontālas konstrukcijas lielveikala aukstumskapji M2 ≤ +7 ≥ –1 n. p. 1,00 H1 un H2 ≤ +10 ≥ –1 n. p. 0,92 M1 ≤ +5 ≥ –1 n. p. 1,08 Vertikālas un kombinētas konstrukcijas lielveikala saldēšanas skapji L1 ≤ –15 n. p. ≤ –18 1,00 L2 ≤ –12 n. p. ≤ –18 0,90 L3 ≤ –12 n. p. ≤ –15 0,90 Horizontālas konstrukcijas lielveikala saldēšanas skapji L1 ≤ –15 n. p. ≤ –18 1,00 L2 ≤ –12 n. p. ≤ –18 0,92 L3 ≤ –12 n. p. ≤ –15 0,92 ▼B



b) Sveramā saldējuma vitrīnas Temperatūras klase Vissiltākā M iepakojuma visaugstākā temperatūra (°C) Visaukstākā M iepakojuma viszemākā temperatūra (°C) Visu M iepakojumu visaugstākā minimālā temperatūra (°C) C vērtības G1 –10 –14 n. p. 1,00 G2 –10 –16 n. p. 1,00 G3 –10 –18 n. p. 1,00 L1 –15 n. p. –18 1,00 L2 –12 n. p. –18 1,00 L3 –12 n. p. –15 1,00 S Īpašā klasifikācija 1,00



c) Atdzesētu produktu tirdzniecības automāti Temperatūras klase (*2) Maksimālā izmērītā produkta temperatūra (Tv ) (°C) C vērtības 1. kategorija 7 1+(12-TV)/25 2. kategorija 12 3. kategorija 3 4. kategorija (TV1+TV2)/2 (*1) 6. kategorija (TV1+TV2)/2 (*1)



d) Citas aukstumiekārtas ar tiešās pārdošanas funkciju Kategorija C vērtības Citas iekārtas 1,00 4) koeficientu Y aprēķina šādi: a) dzērienu dzesētājiem: Yc ir dzērienu dzesētāja nodalījumu ekvivalentais tilpums ar mērķtemperatūru Tc, (Veq c), ko aprēķina šādi: Yc = Veq c = bruto tilpumsc × ((25 – Tc)/20) × CC kur Tc ir nodalījumu klasifikācijā izmantotā vidējā temperatūra nodalījumā un CC ir klimata klases koeficients. Tc vērtības ir norādītas 5. tabulā. CC vērtības ir norādītas 6. tabulā.



5. tabula. Temperatūras klases un atbilstošās vidējās temperatūras nodalījumā (Tc) dzērienu dzesētājiem Temperatūras klase Tc (°C) K1 +3,5 K2 +2,5 K3 –1,0 K4 +5,0



6. tabula. Ekspluatācijas apstākļi un CC vērtības dzērienu dzesētājiem Vissiltākā apkārtnes temperatūra (°C) Apkārtnes relatīvais mitrums (%) CC +25 60 1,00 +32 65 1,05 +40 75 1,10 b) saldējuma saldēšanas lādēm: Yc ir saldējuma saldēšanas lādes nodalījumu ekvivalentais tilpums ar mērķtemperatūru Tc, (Veq c), ko aprēķina šādi: Yc = Veq c = neto tilpums × ((12 – Tc)/30) × CC kur Tc ir nodalījumu klasifikācijā izmantotā vidējā temperatūra nodalījumā un CC ir klimata klases koeficients. Tc vērtības ir norādītas 7. tabulā. CC vērtības ir norādītas 8. tabulā.



7. tabula. Temperatūras klases un atbilstošās vidējās temperatūras nodalījumā (Tc) saldējuma saldēšanas lādēm Temperatūras klase Tc (°C) Vissiltākā M iepakojuma temperatūra visos testos (izņemot vāka atvēršanas testu) zemāka vai līdzvērtīga (°C) Vissiltākā M iepakojuma maksimālā temperatūras paaugstināšanās, kas pieļaujama vāka atvēršanas testa laikā (°C) –18 2 –18,0 –7 2 –7,0



8. tabula. Ekspluatācijas apstākļi un atbilstošās CC vērtības saldējuma saldēšanas lādēm Minimums Maksimums CC Apkārtnes temperatūra (°C) Apkārtnes relatīvais mitrums (%) Apkārtnes temperatūra (°C) Apkārtnes relatīvais mitrums (%) Saldējuma saldēšanas lāde ar caurredzamu vāku 16 80 30 55 1,00 35 75 1,10 40 40 1,20 Saldējuma saldēšanas lāde ar necaurredzamu vāku 16 80 30 55 1,00 35 75 1,04 40 40 1,10 c) atdzesētu produktu tirdzniecības automātiem: Y ir atdzesētu produktu tirdzniecības automāta neto tilpums, t. i., summa, ko veido visu to nodalījumu tilpums, kuros tirdzniecībai tieši pieejamos produktus uzglabā, un to tukšumu tilpums, pa kuriem produkti pārvietojas padeves procesā, izteikts litros (l) un noapaļots līdz tuvākajam veselajam skaitlim; d) visām pārējām aukstumiekārtām ar tiešās pārdošanas funkciju: Yc aukstumiekārtas ar tiešās pārdošanas funkciju visu to nodalījumu TDA, kuriem ir vienāda temperatūras klase, izteikta kvadrātmetros (m2) un noapaļota līdz divām zīmēm aiz komata; 5) P vērtības ir norādītas 9. tabulā.



9. tabula. P vērtības Aukstumskapja veids P Integrāli lielveikala aukstumskapji 1,10 Citas aukstumiekārtas ar tiešās pārdošanas funkciju 1,00









V PIELIKUMS

Ražojuma informācijas lapa

Saskaņā ar 3. panta 1. punkta b) apakšpunktu piegādātājs ražojumu datubāzē ievada informāciju atbilstoši 10. tabulai.

▼M1







10. tabula Ražojuma informācijas lapa Piegādātāja nosaukums vai preču zīme (), (): Piegādātāja adrese (), (): Modeļa identifikators (): Izmantošana: Izstādīšana un pārdošana Aukstumiekārtas ar tiešās pārdošanas funkciju veids: [Dzērienu dzesētāji / saldējuma saldēšanas lādes / sveramā saldējuma vitrīnas / lielveikala aukstumskapji / atdzesētu produktu tirdzniecības automāti] Aukstumskapja saimes kods atbilstoši harmonizētajiem standartiem vai citām ticamām, precīzām un reproducējamām metodēm saskaņā ar IV pielikumu. Piemēram: [HC1/…/HC8], [VC1/…/VC4] Specifiskie ražojuma parametri (Dzērienu dzesētāji: aizpildīt 1. punktu; saldējuma saldēšanas lādes: aizpildīt 2. punktu; sveramā saldējuma vitrīnas: aizpildīt 3. punktu; lielveikala aukstumskapji: aizpildīt 4. punktu; atdzesētu produktu tirdzniecības automāti: aizpildīt 5. punktu. Ja aukstumiekārtai ar tiešās pārdošanas funkciju ir nodalījumi, kas darbojas dažādās temperatūrās, vai nodalījums, ko var iestatīt dažādās temperatūrās, rindas atkārto katram nodalījumam vai temperatūras iestatījumam): 1. Dzērienu dzesētāji: bruto tilpums (dm3 vai l) Apkārtnes apstākļi, kam iekārta ir piemērota (saskaņā ar 6. tabulu) Vissiltākā temperatūra (°C) Relatīvais mitrums (%) x x x 2. Saldējuma saldēšanas lādes ar [caurredzamu vāku / necaurredzamu vāku]: Neto tilpums (dm3 vai l) Apkārtnes apstākļi, kam iekārta ir piemērota (saskaņā ar 8. tabulu) Temperatūras diapazons (°C) Relatīvā mitruma diapazons (%) min. maks. min. maks. x x x x x 3. Sveramā saldējuma vitrīnas: Kopējais preču izstādīšanas laukums (m2) Temperatūras klase (saskaņā ar 4. tabulas b) punktu) x,xx [G1/G2/G3/L1/L2/L3/S] 4. [Integrāli/atstati] [horizontālas konstrukcijas / vertikālas konstrukcijas (izņemot daļēji vertikālas konstrukcijas) / daļēji vertikālas konstrukcijas / kombinētas konstrukcijas] lielveikala aukstumskapji, riteņplauktu: [jā/nē] Kopējais preču izstādīšanas laukums (m2) Temperatūras klase (saskaņā ar 4. tabulas a) punktu) x,xx [atdzesēšanas skapis: [M2/H1/H2/M1]/saldēšanas skapis: [L1/L2/L3]] 5 Atdzesētu produktu tirdzniecības automāti, [atdzesētu skārdeņu un pudeļu automāti ar necaurredzamu priekšējo daļu, kuros produkti ir sakrauti cits uz cita / atdzesētu [skārdeņu un pudeļu, konditorejas izstrādājumu un uzkodu / ātrbojīgu pārtikas produktu] automāti ar caurredzamu priekšējo daļu / multitemperatūras automāti [norādīt paredzēto pārtikas produktu veidu] / kombinēti automāti, ko veido dažādu kategoriju automāti, kuri apvienoti vienā korpusā un kurus darbina viens dzesinātājs [norādīt paredzēto pārtikas produktu veidu]]: Tilpums (dm3 vai l) Temperatūras klase (saskaņā ar 4. tabulas c) punktu) x kategorija [1/2/3/4/6] Vispārējie ražojuma parametri: Parametrs Vērtība Parametrs Vērtība Enerģijas patēriņš gadā (kWh/gadā) () x,xx Ieteicamā(-ās) temperatūra(-as) optimālai pārtikas uzglabāšanai (°C) (šie iestatījumi nedrīkst būt pretrunā IV pielikuma attiecīgi 4., 5. vai 6. tabulā noteiktajiem temperatūras apstākļiem) x EEI x,x Energoefektivitātes klase [A/B/C/D/E/F/G] () Gaismas avota parametri (), (): Gaismas avota veids [Apgaismojuma tehnoloģija] Energoefektivitātes klase [A/B/C/D/E/F/G] Piegādātāja piedāvātās garantijas minimālais ilgums (), (): Papildu informācija (), (): Tīmekļa saite uz piegādātāja tīmekļvietni, kur atrodama Komisijas Regulas (ES) 2019/2024 (6) II pielikuma 3. punktā minētā informācija ( 1 ) Nosaka saskaņā ar Komisijas Deleģēto regulu (ES) 2019/2015 (7). ( 2 ) (b) Izmaiņas šajā pozīcijā neuzskata par būtiskām Regulas (ES) 2017/1369 4. panta 4. punkta nozīmē. ( 3 ) (c) Ja ražojumu datubāze automātiski ģenerē šīs ailes galīgo saturu, piegādātājs šos datus neievada. ( 4 ) (d) Ja aukstumiekārtai ar tiešās pārdošanas funkciju ir dažādi nodalījumi, kas darbojas dažādās temperatūrās, jānorāda integrētās iekārtas enerģijas patēriņš gadā. Ja tās pašas iekārtas atsevišķus nodalījumus dzesē atsevišķas atdzesēšanas sistēmas, jānorāda arī enerģijas patēriņš katrai apakšsistēmai (ja iespējams). ( 5 ) (e) Šo pozīciju neuzskata par būtisku Regulas (ES) 2017/1369 2. panta 6. punkta nozīmē. ( 6 ) Komisijas Regula (ES) 2019/2024 (2019. gada 1. oktobris), ar ko atbilstoši Eiropas Parlamenta un Padomes Direktīvai 2009/125/EK nosaka ekodizaina prasības aukstumiekārtām ar tiešās pārdošanas funkciju (skatīt šā Oficiālā Vēstneša 313. lpp.). ( 7 ) Komisijas Deleģētā regula (ES) 2019/2015 (2019. gada 11. marts), ar ko Eiropas Parlamenta un Padomes Regulu (ES) 2017/1369 papildina attiecībā uz gaismas avotu energomarķējumu un atceļ Komisijas Deleģēto regulu (ES) Nr. 874/2012 (skatīt šā Oficiālā Vēstneša 68. lpp.).

▼B









VI PIELIKUMS

Tehniskā dokumentācija

▼M1

1. Tehniskajā dokumentācijā, kas minēta 3. panta 1. punkta d) apakšpunktā, ietver šādu informāciju:

a) vispārīgs modeļa apraksts, kas ļauj to nepārprotami un viegli identificēt;

b) atsauces uz izmantotajiem harmonizētajiem standartiem vai citiem izmantotajiem mērījumu standartiem;

c) īpaši piesardzības pasākumi, kas jāievēro, modeli montējot, uzstādot, veicot tā tehnisko apkopi vai testēšanu;

d) tehnisko parametru vērtības, kas noteiktas 11. tabulā; IX pielikumā paredzētās verifikācijas procedūras vajadzībām šīs vērtības uzskata par deklarētajām vērtībām;

e) saskaņā ar IV pielikumu veikto aprēķinu detaļas un rezultāti;

f) testēšanas apstākļi, ja tie nav pietiekami aprakstīti b) apakšpunktā;

g) ekvivalentie modeļi, ja ir, t. sk. modeļu identifikatori.

Šie elementi ir arī tehniskās dokumentācijas obligātās konkrētās daļas, ko piegādātājs ievada datubāzē un kas norādītas Regulas (ES) 2017/1369 12. panta 5. punktā.







11. tabula Aukstumiekārtas ar tiešās pārdošanas funkciju modeļa tehniskie parametri un to deklarētās vērtības Vispārīgs aukstumiekārtas ar tiešās pārdošanas funkciju modeļa apraksts, kas ļauj to nepārprotami un viegli identificēt: Ražojuma specifikācijas Vispārīgas ražojuma specifikācijas: Parametrs Vērtība Parametrs Vērtība Enerģijas patēriņš gadā (kWh/gadā) x,xx Enerģijas standarta patēriņš gadā (kWh/gadā) x,xx Enerģijas patēriņš dienā (kWh/24 h) x,xxx Apkārtnes apstākļi [1. iestatījums / 2. iestatījums] M x,x N x,xxx Temperatūras koeficients (C) x,xx Y x,xx P x,xx Mērķtemperatūra (Tc) (°C)* x,x Klimata klases koeficients (CC)* x,xx Papildu informācija: Atsauces uz izmantotajiem harmonizētajiem standartiem vai citām ticamām, precīzām un reproducējamām metodēm: Attiecīgā gadījumā tās personas identitāte un paraksts, kura ir pilnvarota uzņemties saistības piegādātāja vārdā: Visu ekvivalento modeļu saraksts, t. sk. modeļu identifikatori: * Tikai attiecībā uz dzērienu dzesētājiem un saldējuma saldēšanas lādēm. Papildu ražojuma specifikācijas dzērienu dzesētājiem: Parametrs Vērtība Bruto tilpums (dm3 vai l) x Apkārtnes apstākļi, kam iekārta ir piemērota (saskaņā ar 6. tabulu) Vissiltākā temperatūra (°C) x Relatīvais mitrums (%) x Papildu ražojuma specifikācijas saldējuma saldēšanas lādēm ar [caurredzamu vāku/necaurredzamu vāku]: Parametrs Vērtība Neto tilpums (dm3 vai l) x Apkārtnes apstākļi, kam iekārta ir piemērota (saskaņā ar 8. tabulu) Temperatūras diapazons (°C) min. x maks. x Relatīvā mitruma diapazons (%) min. x maks. x Papildu ražojuma specifikācijas sveramā saldējuma vitrīnām Parametrs Vērtība Kopējais preču izstādīšanas laukums (m2) x,xx Temperatūras klase XY Papildu ražojuma specifikācijas lielveikala aukstumskapjiem Parametrs Vērtība Kopējais preču izstādīšanas laukums (m2) x,xx Temperatūras klase XY Papildu ražojuma specifikācijas atdzesētu produktu tirdzniecības automātiem Parametrs Vērtība Temperatūras klase XY Tilpums (dm3 vai l) X

▼B

2. Ja konkrēta modeļa tehniskajā dokumentācijā iekļautā informācija ir iegūta:

a) no modeļa, kam attiecībā uz sniedzamo tehnisko informāciju ir tādi paši tehniskie raksturlielumi, bet ko ražojis cits ražotājs; vai

b) ar aprēķinu palīdzību, pamatojoties uz tā paša vai cita ražotāja cita modeļa konstrukciju vai ekstrapolāciju, vai abējādi,

tehniskajā dokumentācijā iekļauj detalizētu informāciju par šādu aprēķinu, ražotāja veikto novērtēšanu nolūkā pārliecināties par aprēķinu precizitāti un attiecīgā gadījumā deklarāciju par atbilstību starp dažādu ražotāju modeļiem.









VII PIELIKUMS

Informācija, kas sniedzama vizuālajā reklāmā, tehniskos reklāmas materiālos vai citos reklāmas materiālos, tālpārdošanā, izņemot tālpārdošanu internetā

1. Lai nodrošinātu atbilstību 3. panta 1. punkta e) apakšpunktā un 4. panta c) punktā noteiktajām prasībām, aukstumiekārtu ar tiešās pārdošanas funkciju vizuālajās reklāmās uz marķējuma norādīto energoefektivitātes klasi un energoefektivitātes klašu diapazonu attēlo, kā noteikts šā pielikuma 4. punktā.

2. Lai nodrošinātu atbilstību 3. panta 1. punkta f) apakšpunktā un 4. panta d) punktā noteiktajām prasībām, aukstumiekārtu ar tiešās pārdošanas funkciju tehniskos reklāmas materiālos vai citos reklāmas materiālos uz marķējuma norādīto energoefektivitātes klasi un energoefektivitātes klašu diapazonu attēlo, kā noteikts šā pielikuma 4. punktā.

3. Ja aukstumiekārtu ar tiešās pārdošanas funkciju tālpārdošanā izmanto materiālus papīra formātā, tad marķējumā norādīto energoefektivitātes klasi un energoefektivitātes klašu diapazonu attēlo, kā noteikts šā pielikuma 4. punktā.

4. Energoefektivitātes klasi un energoefektivitātes klašu diapazonu attēlo, kā norādīts 1. attēlā, izmantojot:

a) bultu, kurā norādīts energoefektivitātes klases burts baltā krāsā Calibri treknrakstā fonta izmērā, kas ir vismaz tikpat liels kā fonts, kurā norādīta cena (ja cenu norāda); visos pārējos gadījumos – skaidri redzamā un salasāmā fonta izmērā;

b) bultas krāsu, kas atbilst energoefektivitātes klases krāsai;

c) pieejamo energoefektivitātes klašu diapazonu, ko atveido 100 % melnā krāsā; un

d) tādu bultas izmēru, lai tā būtu skaidri redzama un salasāma. Burtu energoefektivitātes klases bultā izvieto bultas taisnstūra daļas centrā un ap bultu un energoefektivitātes klases burtu apvelk 0,5 pt biezu melnu apmales līniju.

Izņēmuma kārtā, ja vizuālā reklāma, tehniskie reklāmas materiāli, citi reklāmas materiāli vai tālpārdošanas materiāli papīra formātā tiek drukāti vienā krāsā, tad attiecīgajā vizuālajā reklāmā, tehniskajos reklāmas materiālos, citos reklāmas materiālos vai tālpārdošanas materiālos papīra formātā bulta drīkst būt vienkrāsaina.

1. attēls.

Krāsaina/vienkrāsaina pa labi vai pa kreisi vērsta bulta, kurā norādīts energoefektivitātes klašu diapazons

5. Tālpārdošanā pa telefonu pircējs ir īpaši jāinformē par ražojuma energoefektivitātes klasi un marķējumā norādīto energoefektivitātes klašu diapazonu, un pircējam jābūt iespējai piekļūt visai marķējumā un ražojuma informācijas lapā norādītajai informācijai, izmantojot brīvpiekļuves tīmekļa vietni vai pieprasot drukātu eksemplāru.

6. Visos 1.–3. punktā un 5. punktā minētajos gadījumos pircējam jābūt iespējai pēc pieprasījuma saņemt marķējuma un ražojuma informācijas lapas drukātu eksemplāru.









VIII PIELIKUMS

Informācija, kas sniedzama gadījumā, ja notiek tālpārdošana internetā

1. Attiecīgais marķējums, ko piegādātāji darījuši pieejamu saskaņā ar 3. panta 1. punkta g) apakšpunktu, ir redzams vizualizācijas mehānismā ražojuma cenas tuvumā, ja cenu norāda, un visos pārējos gadījumos ražojuma tuvumā. Izmēram jābūt tādam, lai marķējums būtu skaidri redzams un salasāms, kā arī proporcionālam III pielikuma 4. punktā norādītajam izmēram. Marķējumu var parādīt, izmantojot ligzdoto vizualizāciju, un tādā gadījumā attēlam, ko izmanto, lai piekļūtu marķējumam, jāatbilst šā pielikuma 3. punktā noteiktajām specifikācijām. Ja tiek izmantota ligzdotā vizualizācija, marķējums parādās pēc pirmās uzklikšķināšanas uz attēla ar peli, pirmās peles uzvirzīšanas uz attēla vai pirmās attēla skārienizplešanas uz skārienekrāna.

2. Ligzdotās vizualizācijas gadījumā attēls, ko izmanto, lai piekļūtu marķējumam, kā norādīts 2. attēlā, atbilst šādiem nosacījumiem:

a) attēls ir bulta, kuras krāsa atbilst ražojuma marķējumā norādītajai ražojuma energoefektivitātes klasei;

b) uz bultas ir norādīts energoefektivitātes klases burts baltā krāsā Calibri treknrakstā fonta izmērā, kas ir vismaz tikpat liels kā fonts, kurā norādīta cena (ja cenu norāda); visos pārējos gadījumos – skaidri redzamā un salasāmā fonta izmērā; un

c) uz bultas ir norādīts pieejamo energoefektivitātes klašu diapazons 100 % melnā krāsā; un

d) attēls ir vienā no šādiem diviem formātiem un tādā izmērā, lai bulta būtu skaidri redzama un salasāma. Burtu energoefektivitātes klases bultā izvieto bultas taisnstūra daļas centrā un ap bultu un energoefektivitātes klases burtu apvelk redzamu apmales līniju 100 % melnā krāsā. 2. attēls.

Krāsainas pa labi vai pa kreisi vērstas bultas paraugs, kurā norādīts energoefektivitātes klašu diapazons

3. Ja tiek izmantota ligzdotā vizualizācija, marķējuma vizualizācija notiek šādā secībā:

a) šā pielikuma 2. punktā minētais attēls ir redzams vizualizācijas mehānismā ražojuma cenas tuvumā, ja cenu norāda, un visos pārējos gadījumos ražojuma tuvumā;

b) attēlam ir saite uz III pielikumā norādīto marķējumu;

c) marķējums parādās pēc uzklikšķināšanas uz attēla ar peli, peles uzvirzīšanas uz attēla vai attēla skārienizplešanas uz skārienekrāna;

d) marķējums tiek parādīts kā uznirstošais logs, jauna cilne, jauna lapa vai ielaiduma logs;

e) lai marķējumu palielinātu uz skārienekrāna, ievēro ierīces specifikācijas par skārienpalielinājumu;

f) marķējuma vizualizāciju pārtrauc ar aizvēršanas opciju vai citu standarta aizvēršanas mehānismu;

g) attēla alternatīvais teksts, kam jāparādās, ja nenotiek marķējuma vizualizācija, ir ražojuma energoefektivitātes klase tādā pašā fonta lielumā kā cena, ja cenu norāda, un visos pārējos gadījumos – skaidri redzamā un salasāmā fonta izmērā.

4. Elektroniskā ražojuma informācijas lapa, ko piegādātāji darījuši pieejamu saskaņā ar 3. panta 1. punkta h) apakšpunktu, ir redzama vizualizācijas mehānismā ražojuma cenas tuvumā, ja cenu norāda, un visos pārējos gadījumos ražojuma tuvumā. Ražojuma informācijas lapas izmērs ir tāds, lai tā būtu skaidri redzama un salasāma. Ražojuma informācijas lapu var rādīt, izmantojot ligzdoto vizualizāciju vai atsaucoties uz ražojumu datubāzi; šādā gadījumā saitē, ko izmanto, lai piekļūtu ražojuma informācijas lapai, skaidri un salasāmi norāda “Ražojuma informācijas lapa”. Ja tiek izmantota ligzdotā vizualizācija, ražojuma informācijas lapa parādās pēc pirmās uzklikšķināšanas uz saites ar peli, pirmās peles uzvirzīšanas uz saites vai pirmās skārienizplešanas uz skārienekrāna.









IX PIELIKUMS

Verifikācijas procedūra tirgus uzraudzības nolūkā

▼M1

Šajā pielikumā noteiktās verifikācijas pielaides attiecas tikai uz deklarēto vērtību verifikāciju, ko veic dalībvalsts iestādes, un piegādātājs tās neizmanto kā vērtību pieļaujamo pielaidi, uzrādot vērtības tehniskajā dokumentācijā vai arī interpretējot šīs vērtības nolūkā panākt atbilstību vai jelkādiem līdzekļiem radīt labāku priekšstatu par ražojuma veiktspēju. Uz marķējuma vai ražojuma informācijas lapā norādītās vērtības un klases piegādātājam nedrīkst būt izdevīgākas kā tehniskajā dokumentācijā deklarētās vērtības.

▼B

Ja modeļa konstrukcija ir tāda, ka modelis spēj detektēt, ka tiek testēts (piemēram, atpazīt testēšanas apstākļus vai testēšanas ciklu), un attiecīgi reaģēt, proti, testa laikā automātiski mainīt savu veiktspēju nolūkā sasniegt vēlamāku to parametru līmeni, kas norādīti šajā regulā vai iekļauti ražojumam pievienotajā tehniskajā dokumentācijā vai jebkādā citā dokumentācijā, modeli un visus ekvivalentos modeļus uzskata par neatbilstošiem.

►M1 Verifikācijas procesa ietvaros pārliecinoties par ◄ ražojuma modeļa atbilstību šīs regulas prasībām, dalībvalstu iestādes piemēro šādu procedūru.

1. Dalībvalsts iestādes verificē konkrēta modeļa vienas vienības atbilstību.

2. Modeli uzskata par atbilstīgu piemērojamajām prasībām, ja: a) vērtības, kas tehniskajā dokumentācijā norādītas saskaņā ar Regulas (ES) 2017/1369 3. panta 3. punktu (deklarētās vērtības), un attiecīgā gadījumā vērtības, kas izmantotas to aprēķināšanai, piegādātājam nav izdevīgākas kā attiecīgās testēšanas pārskatos norādītās vērtības; un b) marķējumā un ražojuma informācijas lapā publicētās vērtības piegādātājam nav izdevīgākas kā deklarētās vērtības, un norādītā energoefektivitātes klase piegādātājam nav izdevīgāka kā klase, kas atbilst deklarētajām vērtībām; un c) kad dalībvalsts iestādes testē šo modeļa vienību, noteiktās vērtības (testēšanā izmērītās attiecīgo parametru vērtības un no šiem mērījumiem aprēķinātās vērtības) atbilst attiecīgajām verifikācijas pielaidēm, kas norādītas 12. tabulā.

3. Ja netiek iegūti 2. punkta a) vai b) apakšpunktā minētie rezultāti, uzskata, ka konkrētais modelis un visi pārējie ekvivalentie modeļi neatbilst šīs regulas prasībām.

4. Ja netiek iegūts 2. punkta c) apakšpunktā minētais rezultāts, dalībvalsts iestādes testēšanai izraugās vēl trīs tā paša modeļa vienības. Tomēr šīs trīs papildu vienības drīkst izvēlēties arī no viena vai vairākiem ekvivalentiem modeļiem.

5. Uzskata, ka modelis atbilst piemērojamajām prasībām, ja minētajām trim vienībām noteikto vērtību vidējā aritmētiskā vērtība atbilst attiecīgajām pielaidēm, kas norādītas 12. tabulā.

6. Ja netiek iegūts 5. punktā minētais rezultāts, uzskata, ka konkrētais modelis un visi pārējie ekvivalentie modeļi neatbilst šīs regulas prasībām.

▼M1

7. Ja saskaņā ar šā pielikuma 3. punktu, 6. punktu vai otro daļu tiek pieņemts lēmums par modeļa neatbilstību, dalībvalsts iestādes bez kavēšanās sniedz visu attiecīgo informāciju pārējo dalībvalstu iestādēm un Komisijai.

▼B

Dalībvalsts iestādes izmanto IV pielikumā noteiktās mērījumu un aprēķinu metodes.

Attiecībā uz šajā pielikumā minētajām prasībām dalībvalsts iestādes piemēro tikai 12. tabulā noteiktās verifikācijas pielaides un izmanto tikai šā pielikuma 1.–7. punktā izklāstīto procedūru. Attiecībā uz 12. tabulā norādītajiem parametriem nepiemēro nekādas citas pielaides, piemēram, pielaides, kas noteiktas harmonizētajos standartos vai jebkādās citās mērījumu metodēs.







12. tabula. Izmērīto parametru verifikācijas pielaides Parametri Verifikācijas pielaides Neto tilpums un attiecīgā gadījumā nodalījuma neto tilpums Noteiktā vērtība () ir ne vairāk kā par 3 % vai 1 l (atkarībā no tā, kura vērtība ir lielāka) mazāka par deklarēto vērtību. Bruto tilpums un attiecīgā gadījumā nodalījuma bruto tilpums Noteiktā vērtība () ir ne vairāk kā par 3 % vai 1 l (atkarībā no tā, kura vērtība ir lielāka) mazāka par deklarēto vērtību. TDA un attiecīgā gadījumā nodalījuma TDA Noteiktā vērtība () ir ne vairāk kā par 3 % mazāka par deklarēto vērtību. Edaily Noteiktā vērtība () ir ne vairāk kā par 10 % lielāka par deklarēto vērtību. AE Noteiktā vērtība () ir ne vairāk kā par 10 % lielāka par deklarēto vērtību. ( 1 ) Ja testē trīs papildu vienības, kā noteikts 4. punktā, noteiktā vērtība ir šo trīs papildu vienību vidējā aritmētiskā vērtība.